Klaus Hækkerup (S), 2010-03-15:
Som også Venstres trafikordfører nævnte, er lovforslaget en bemyndigelse til transportministeren til at udbygge Helsingørmotorvejen mellem Øverødvej og Isterød fra 4 til 6 spor, og i første omgang har vi jo også aftalt, at der afsættes penge til udbygningen af strækningen mellem Øverød og Hørsholm Syd.
Til grund for lovforslaget ligger en omfattende VVM-undersøgelse, der giver en meget grundig og gennemgribende analyse af projektet.
Der er mange borgere, der i forbindelse med høringen under VVM-processen har ønsket bedre miljøbeskyttelse.
Jeg synes derfor, der er grund til at gøre opmærksom på, at vejen udbygges med en ny, mindre støjende asfaltbelægning, og at der er afsat midler i puljen til støjbekæmpelse, der vil kunne bruges til afhjælpningen af eventuelle yderligere støjproblemer, bl.a. prioritering af nye støjskærme ved Vejdammen, Brådebæk og Hørsholm Haveforening.
Jeg synes også, det er værd at fremhæve, at antallet af boliger belastet med støj på over 58 dB som følge af tiltag i forbindelse med udbygningen vil blive reduceret med over 10 pct. Selv om vi har indført en generel hastighedsgrænse på motorvejene i Danmark på 130 km/t., regner man med, at Helsingørmotorvejen fortsat vil have en tilladt hastighed på 110 km/t., og det vil jeg sige at jeg også synes må betragtes som tilfredsstillende, når de mange tilslutningsanlæg tages i betragtning.
Jeg er godt opmærksom på, at Rudersdal Kommune har ønsket, at tilslutningsanlægget ved Gøngehusvej bliver nedlagt, og at tilslutningsanlægget ved Elleslettegårdsvej udbygges med nordvendte ramper.
Og så vil jeg sige, at ombygningen af de eksisterende tilslutningsanlæg med trafiksikkerhedsmæssige forbedringer næppe i øvrigt giver grundlag for at vurdere spørgsmålet om hastigheden på den udbyggede vej.
En eventuel etablering af rastepladser mellem Humlebæk og Nivå vil indgå i overvejelserne, og det er vi også positive over for at se på, hvis der skulle vise sig behov for det.
Lovforslaget anfører, at motorvejen udstyres med bl.a. nødtelefoner, og jeg synes, man efterhånden godt kunne overveje, om det fortsat er relevant, når vi tager i betragtning, at flere og flere borgere benytter sig af mobiltelefoner, og at man i hvert fald må påregne, at borgere, der har råd til at købe en bil og køre i den, også har råd til at anskaffe sig mindst en mobiltelefon i familien.
Det er også glædeligt, at der etableres trafikledelse på Helsingørmotorvejen, og jeg synes, det er godt, at der sker en modernisering af trafikledelsen på vejstrækningen.
Hele strækningen koster 1,9 mia. kr., og den første fase frem til Hørsholm Syd vil koste ca. 1,1 mia. kr., og det er helt i overensstemmelse med trafikaftalen, og det betyder også, at når loven er vedtaget, vil detailprojekteringen kunne begynde, og vi kan se frem til, at udbygningen vil være færdiggjort i 2016.
Endelig vil jeg gerne fremhæve, at det her lovforslag, vi behandler, er en del af udmøntningen af en samlet trafikaftale, en samlet trafikaftale, hvor hovedvægten er lagt på den kollektive trafik.
Set i det lys, er det selvfølgelig helt utilfredsstillende, at trafikbetjeningen på Kystbanen er så ekstremt dårlig.
Jeg kan ikke stærkt nok opfordre transportministeren til konstant at stramme op over for DSBFirst – det, der i folkemunde kaldes for »DSBWorst« – så vi får den kollektive trafikbetjening, vi har ønsket, vi har planlagt og betalt for.
Jeg vil slutte af med at sige, at Socialdemokratiet kan støtte, at lovforslaget vedtages, som det er forelagt her, når vi får set på tilslutningsanlægget ved Elleslettegårdsvej.
Nu har vi jo tidligere i Trafikudvalget fået at vide, at banelegemer, der er anlagt til en hastighed på 320 km/t., sagtens kan bekøres af tog, der kun kører 250 km/t.
Jeg er meget opmærksom på, at det nok er den højeste hastighed, danske tog indtil videre kan komme til at køre med.
Men når vi nu alligevel skal ud at nyanlægge, hvorfor bygger vi så ikke sådan, at de kan køre 320 km/t., så de internationale tog, der kan det, og som ikke drømmer om at stoppe i Ringsted eller Næstved, ville kunne køre igennem f.eks. fra Hamborg til København, så vi fik en hurtig, effektiv og velfungerende international transport?